Morsø Kommune var egentlig sluppet billigt, men nu har de det næsthøjeste smittetryk i Region Nordjylland.

Dueholmskolen er Morsø Kommunes største skole, og efter fest blandt eleverne blev der i går konstateret smitte på skolen. Derfor er både personale og alle elever hjemsendt, indtil de er testet negative. - Alle elever skal testes på fredag, og så får man forhåbentlig et overblik over, hvor mange det er, vi har, der er smittet. Så må vi tage vores forholdsregler derefter. Næste uge bliver lige så spændende, som den her. Vi får forhåbentlig eleverne tilbage på mandag , jeg tror de kommer dryssende i løbet af mandag tirsdag, siger Lars Zedlitz Alberg, der er skoleleder på Dueholmskolen. Selvom det er et stort antal elever, der er hjemsendt, og Morsø oplever en stigning i corona, så er det ikke alle, der er ramt af panik. - Jeg tror kontakttallet er på 1,1, og det snakkede vi om derhjemme i morges, at det synes vi egentlig ikke er så slemt. Hvis en smittet kun smitter en. Det kunne jo være meget værre. Jeg synes, vi holder det fornuftigt nede i fohold til, hvad det eller kunne være, siger Jesper Clausen, der er far til en elev i 9. klasse på Dueholmskolen. Mink kan være årsag til smitte I løbet af den seneste uge er der fundet 24 tilfælde af corona i Morsø Kommune, og Styrelsen for Patientsikkerhed har meldt ud, at nogle af smittekæderne har relation til mink. Om der er nogen af eleverne på Dueholmskolen, der deler smittekæde med minkene, er der stadig ingen, der ved. - I den her situation ved vi ikke mere, end styrelsen har meldt ud. Vi har jo klare og tydelige retningslinjer i forhold til, når der er konstateret smitte, og det er uanset, hvor smitten kommer fra, siger Torben Gregersen, der er direktør for børn og kultur i Morsø Kommune. Også børnehaven Nordmors Børnegård har måtte lukke, efter en medarbejder er testet positiv. - Vi er i en situation i Morsø Kommune, hvor smittetrykket er noget højt lige nu. Så for at få slået hårdt ned og forhåbentlig få det inddæmmet, så har vi truffet den afgørelse, siger Torben Gregersen.